
„Együtt egyenesbe jövünk!”- kutyák szociális tanulásának vizsgálata egyenes és V-alakú akadály megkerülésekor

Kulcsszavak: kerülő feladat, kutyák, szociális tanulás, térbeli problémamegoldás
Az elmúlt évtizedben több olyan kutatás is született, mely a kutyák szociális tanulását vizsgálja. Egy átlátszó akadály megkerülése önállóan, a kutyák számára kihívást jelent, azonban a feladatot megkönnyítheti a szociális tanulás egy emberi demonstrátor segítségével. Ennél a paradigmánál a szociális tanulást befolyásoló tényezők közül az akadály elrendezésének hatását eddig még nem vizsgálták. Azt feltételeztük, hogy ha egy 6 méter hosszú kerítést egyenesen, vagy középen derékszögben megtörve állítunk fel, a kutyák könnyebben kerülik meg az egyenes akadályt. Négy csoportban 84 kutyát teszteltünk: egyenes és V alakú kerítéssel, demonstrációval és anélkül. Minden kutyának 3 egymást követő próbát kellett végrehajtania. A 2. és 3. próba előtt a demonstrációs csoportokban a kísérletvezető megmutatta a megoldást. Eredményeink szerint a kutyák teljesítménye mindkét körülmény esetén csak akkor javult szignifikánsan, ha látták a demonstrációt, valamint az egyenes kerítés megkerülése könnyebb feladatnak bizonyult a számukra. Feltételezhetjük, hogy a kutyák inkább a válasz facilitációra támaszkodnak, mintsem az inger kiemelésére, amikor látva a demonstrátort megtanulják megkerülni az akadályt, mivel a két akadálykonfiguráció esetében nem mutattak különbséget szociális tanulási sikerükben. Eredményeink elsőként nyújtanak betekintést abba, hogyan használható az akadály térbeli elrendezése a kutyák szociális tanulási mechanizmusainak megértéséhez egy kerülési feladat során.



